harepest
Harepest, tularæmi, sygdom beskrevet i 1911 blandt egern i Tulare County i Californien. Sygdommen skyldes infektion med en lille gramnegativ bakterie, Francisella tularensis, der forekommer hos smågnavere og vilde hønsefugle i næsten hele verden.
Sygdommen kan i sjældne tilfælde smitte til mennesker ved kontakt med inficerede harer, ofte gennem rifter i huden. Der kan her dannes væskende sår ledsaget af hævelse af de nærmeste lymfeknuder. I alvorligere tilfælde spredes sygdommen med blodet til de indre organer, navnlig lunger, og forårsager høj feber. Sygdommen kan behandles med antibiotika.
Hos mennesker forekommer den sjældent i Danmark, men ses i Sverige, USA og Rusland.